બાપુજીએ ઑફિસેથી આવતાં જ પૂજાની ઓરડીમાં જઈ નવું કેલેન્ડર ટિંગાડ્યું અને પછી બૂમ મારી : ‘જુઓ તો ખરા, કેવું મજાનું કેલેન્ડર છે.’ બા અને ભાભી તરત દોડતાં આવ્યાં. શૈલેષભાઈ સાંજની ચાનો સ્વાદ માણતાં માણતાં હીંચકા પર છાપું વાંચી રહ્યા હતા. સમાચાર પર થિસિસ લખવી હોય એમ એક કલાક સુધી તેઓ ઝીણવટપૂર્વક છાપું વાંચતા અને રાત્રે ટી.વી. પરના સમાચાર સાંભળી બંને સમાચાર સરખાવી જોતા. બાપુજીની બૂમ પણ એમને આ મહત્વની ક્રિયામાંથી ચળાવી શકી નહીં. એમણે દૂરથી જ ડોક ઊંચી કરી અને ‘સરસ…’ કંઈક એવું બબડયા. ‘ફરી સરહદ પર ઘૂસણખોરી’ આ લેખમાં ધ્યાન પરોવી દીધું.